CELEX: 32019R0644
Language: da
Date: 2019-04-15 00:00:00
Title: Kommissionens gennemførelsesforordning (EU) 2019/644 af 15. april 2019 om tarifering af visse varer i den kombinerede nomenklatur

25.4.2019   
               
               
                  DA
               
               
                  Den Europæiske Unions Tidende
               
               
                  L 110/4
               
            
         KOMMISSIONENS GENNEMFØRELSESFORORDNING (EU) 2019/644
         af 15. april 2019
         om tarifering af visse varer i den kombinerede nomenklatur
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 57, stk. 4, og artikel 58, stk. 2, og
         ud fra følgende betragtninger:
         
                     (1)
                  
                  
                     For at sikre en ensartet anvendelse af den kombinerede nomenklatur, der er knyttet som bilag til Rådets forordning (EØF) nr. 2658/87 (2), bør der vedtages bestemmelser vedrørende tariferingen af de i bilaget omhandlede varer.
                  
               
                     (2)
                  
                  
                     Forordning (EØF) nr. 2658/87 har fastsat almindelige tariferingsbestemmelser vedrørende den kombinerede nomenklatur. Disse bestemmelser finder også anvendelse ved fortolkningen af enhver anden nomenklatur, der helt eller delvis er baseret på den kombinerede nomenklatur, eller som tilføjer yderligere underopdelinger, og som er fastlagt på grundlag af specifikke EU-forskrifter med henblik på anvendelsen af tarifmæssige eller andre foranstaltninger vedrørende samhandelen med varer.
                  
               
                     (3)
                  
                  
                     Ifølge de almindelige bestemmelser bør varerne i kolonne 1 i tabellen i bilaget tariferes under den KN-kode, der er anført i kolonne 2, ud fra den begrundelse, der er anført i kolonne 3.
                  
               
                     (4)
                  
                  
                     Det er hensigtsmæssigt, at bindende tariferingsoplysninger, der er meddelt vedrørende varer, som er omfattet af denne forordning, men som ikke er i overensstemmelse hermed, i en vis periode fortsat kan påberåbes af modtageren, jf. artikel 34, stk. 9, i forordning (EU) nr. 952/2013. Denne periode bør fastsættes til tre måneder.
                  
               
                     (5)
                  
                  
                     Foranstaltningerne i denne forordning er i overensstemmelse med udtalelse fra Toldkodeksudvalget —
                  
               VEDTAGET DENNE FORORDNING:
         
            Artikel 1
            De varer, der er anført i kolonne 1 i tabellen i bilaget, tariferes i den kombinerede nomenklatur under den KN-kode, der er nævnt i kolonne 2 i tabellen.
         
         
            Artikel 2
            Bindende tariferingsoplysninger, som ikke er i overensstemmelse med denne forordning, kan fortsat påberåbes i henhold til artikel 34, stk. 9, i forordning (EU) nr. 952/2013 i en periode på tre måneder fra denne forordnings ikrafttræden.
         
         
            Artikel 3
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 15. april 2019.
            
               
                  På Kommissionens vegne
               
               
                  For formanden
               
               Stephen QUEST
               
                  Generaldirektør
               
               
                  Generaldirektoratet for Beskatning og Toldunion
               
            
         
         
            (1)  EUT L 269 af 10.10.2013, s. 1.
         
            (2)  Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EFT L 256 af 7.9.1987, s. 1).
      
      
         
            BILAG
            
                        Varebeskrivelse
                     
                     
                        Tarifering
                        (KN-kode)
                     
                     
                        Begrundelse
                     
                  
                        (1)
                     
                     
                        (2)
                     
                     
                        (3)
                     
                  
                        Et apparat til præcis overførsel af væskedråber (en såkaldt »væskehåndteringsmaskine«), der måler ca. 540 × 680 × 930 mm og vejer ca. 128 kg.
                        Apparatet består af to anordninger, hvori der kan indsættes mikroplader (kildeplade og destinationsplade), to afioniseringsstænger og et ultralydshoved, der er indbygget i et kompakt kabinet med en kontrollysdiode, et lille display og en nødknap.
                        Apparatet anvender akustisk dråbeudslyngning (»Acoustic Droplet Ejection«), hvor lydenergi (målrettede ultralydsimpulser) bruges til at flytte ultrasmå væskedråber fra kildepladen til en omvendt destinationsplade med meget høj præcision og nøjagtighed.
                        Systemet kan overføre dråber på 2,5 nanoliter pr. udslyngning, hvilket gør det muligt at overføre større mængder væske. Op til 500 gange i sekundet udslynges der adskillige dråber fra kilden.
                        Apparatet anvendes ved klargøring af prøver i laboratorier til at overføre specifikke mængder reagenser fra én mikroplade til en anden.
                     
                     
                        8479 89 97 
                     
                     
                        Tarifering i henhold til almindelig tariferingsbestemmelse 1, 3 b) og 6 vedrørende den kombinerede nomenklatur og teksten til KN-kode 8479 , 8479 89  og 8479 89 97 .
                        Apparatet er et sammensat produkt, jf. almindelig tariferingsbestemmelse 3 b), og det skal tariferes efter den komponent, der giver produktet dets væsentligste karakter. Selv om der kræves måling og analyse for at sikre en præcis dosering af væsken, er det de udslyngede dråbers nøjagtige dosering ved hjælp af ultralyd, der anses for at være den funktion, der giver apparatet dets væsentlige karakter.
                        Tarifering under pos. 9026  som instrumenter og apparater til måling eller kontrollering af strømningshastighed, standhøjde, tryk eller andre variable størrelser i væsker eller gasser er udelukket, da apparatets målings- og analysefunktioner er accessoriske.
                        Apparatet skal derfor tariferes under KN-kode 8479 89 97  som andre maskiner og mekaniske apparater med selvstændig funktion, ikke andetsteds tariferet.